Školský poriadok

Platný od 1. septembra 2016

# PRVÁ ČASŤ

# Základné ustanovenia

## Článok 1

## Právny rámec

**Právny rámec školského poriadku je tvorený najmä**:

Zákonom o výchove a vzdelávaní (školský zákon) a o zmene Z.z. o podrobnostiach a doplnení niektorých zákonov č. 245/2008 Zb.

Zákonom č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov.

Zákonom č.61/2015 Z.z. o odbornom vzdelávaní a príprave a o zmene a doplnení niektorých zákonov

Vyhláškou č. 65/2015 o stredných školách

Vyhláškou 231/2009 Z.z. o podrobnostiach a organizácii školského roka v znení novely č. 518/2010 Z.z.

Metodický pokyn č. 21/2011 na hodnotenie a klasifikáciu žiakov stredných škôl

Metodickým pokynom č. 7/2006-R k prevencii a riešeniu šikanovania žiakov v školách a školských zariadeniach.

**Článok 2**

## Účel školského poriadku

1. Školský poriadok, záväzný základný dokument vychádzajúci z vyššie uvedených právnych predpisov, upresňuje práva a povinnosti žiakov. Je záväzný pre všetkých zamestnancov školy a žiakov, ktorí sú v študijnom vzťahu s Obchodnou akadémiou Milana Hodžu Trenčín a ich zákonných zástupcov.
2. Zmyslom školského poriadku je vytvoriť predpoklady, aby škola mohla poskytovať vzdelanie podľa školského vzdelávacieho programu.
3. Dodržiavanie školského poriadku žiakmi patrí medzi základné podmienky fungovania školy. Vedie žiakov k disciplinovanosti, k šetrnému vzťahu k majetku, k morálnym postojom a prispieva k ochrane zdravia a bezpečnosti.
4. Školský poriadok vychádza z potrieb školy a je otvorený pre dodatky.

# DRUHÁ ČASŤ

# Organizácia školského roku a vyučovania

**Článok 1**

## Organizácia školského roku

1. Školský rok sa začína 1. septembra a končí 31. augusta nasledujúceho kalendárneho roka.
2. Školský rok sa člení na obdobie školského vyučovania a prázdnin.
3. Školský rok sa rozdeľuje na dva polroky, na konci ktorých sa uskutočňuje klasifikácia prospechu a správania a vyhodnocuje sa dochádzka, k termínom 31. január a 30. jún.
4. Školské polroky sa členia na štvrťroky. Na konci prvého a tretieho štvrťroku sa uskutočňuje predbežné hodnotenie dochádzky, správania a prospechu žiakov.
5. V období školského vyučovania môže riaditeľ školy poskytnúť žiakom v odôvodnených prípadoch, najmä organizačných a prevádzkových, najviac päť dní voľna.
6. Obdobie školského vyučovania sa začína spravidla 2. septembra a končí sa 30. júna nasledujúceho kalendárneho roka; člení sa na prvý polrok a druhý polrok. Prvý polrok sa začína spravidla 2. septembra a končí sa 31. januára nasledujúceho kalendárneho roka. Druhý polrok sa spravidla začína 1. februára a končí sa 30. júna. Pre daný rok určí organizáciu polrokov ministerstvo školstva v pedagogicko-organizačných pokynoch pre školský rok.
7. Obdobie školských prázdnin tvoria jesenné prázdniny, vianočné prázdniny, polročné prázdniny, jarné prázdniny, veľkonočné prázdniny a letné prázdniny. Termíny prázdnin sú stanovené v organizačno-pedagogických pokynoch platných pre daný školský rok.

**Článok 2**

## Organizácia vyučovania

1. Vyučuje sa päť pracovných dní v týždni. V dňoch pracovného pokoja sa na školách nevyučuje.
2. Vyučovanie sa riadi rozvrhom hodín platným pre daný školský rok.
3. Úpravy denného programu tried oproti rozvrhu hodín vykonáva zástupca riaditeľa školy pre všeobecnovzdelávacie predmety. Sú zverejnené na internete a informačnej tabuli.
4. Vyučovanie sa začína spravidla o 8.00 hodine a končí o 14.20 hodine.
5. Vyučovacia hodina trvá 45 minút.
6. Režim dňa:

|  |
| --- |
| Vyučovacia hodina |
| **Poradie** | **Začiatok** | **Koniec** |
| 0. hodina | 7.10 | 7.55 |
| 1. hodina | 8.00 | 8.45 |
| 2. hodina | 8.50 | 9.35 |
| 3. hodina | 9.45 | 10.30 |
| 4. hodina | 10.35 | 11.20 |
| 5. hodina | 11.40 | 12.25 |
| 6. hodina | 12.45 | 13.30 |
| 7. hodina | 13.35 | 14.20 |
| 8. hodina | 14.30 | 15.15 |
| 9. hodina | 15.20 | 16.05 |

## Článok 3

## Prestup

1. Žiak môže prestúpiť na inú strednú školu. Prestup povoľuje riaditeľ strednej školy, do ktorej sa žiak hlási, na základe žiadosti podpísanej zákonným zástupcom.
2. Prestup povoľuje na základe žiadosti jeho zákonného zástupcu; ak ide o plnoletého žiaka, na základe jeho žiadosti.
3. Prestup žiaka, ktorý navštevuje strednú školu s osemročným štúdiom, sa môže uskutočniť najskôr začiatkom piateho ročníka jeho štúdia.
4. Podmienkou prestupu žiaka z inej strednej školy je úspešné vykonanie rozdielových skúšok.
5. Ak riaditeľ školy rozhodne o prijatí žiaka, je povinný bez zbytočného odkladu zaslať kópiu rozhodnutia o prijatí žiaka riaditeľovi strednej školy, z ktorej žiak prestupuje.
6. Prestup sa spravidla uskutočňuje začiatkom septembra.
7. Vzdelávanie žiaka v strednej škole, z ktorej prestupuje, sa končí dňom, ktorý predchádza dňu, v ktorom má žiak začať vzdelávanie na strednej škole, n prestúpil. Týmto dňom prestáva byť žiakom strednej školy, z ktorej prestúpil.
8. Žiak môže prestúpiť do inej triedy rovnakého ročníka na základe žiadosti zákonného zástupcu. Prestup povoľuje riaditeľ školy.
9. Žiak môže byť preložený do inej triedy na základe rozhodnutia riaditeľa školy.

## Článok 4

## Prerušenie štúdia

1. Riaditeľ školy môže povoliť prerušenie štúdia žiakovi, ktorý splnil povinnú školskú dochádzku na žiadosť zákonného zástupcu, ak ide o plnoletého žiaka, na jeho žiadosť, najviac na tri roky.
2. Riaditeľ školy je povinný na základe žiadosti žiačky alebo jej zákonného zástupcu prerušiť štúdium pre tehotenstvo a materstvo alebo jej povoliť štúdium podľa individuálneho učebného plánu.

## Článok 5

## Opakovanie ročníka

1. Riaditeľ školy rozhoduje o opakovaní ročníka žiaka na základe posúdenia jeho vzdelávacích výsledkov a dôvodov, ktoré uvedie plnoletý žiak vo svojej písomnej žiadosti alebo ktoré uvedie v písomnej žiadosti jeho zákonný zástupca.
2. Ak riaditeľ školy nepovolí žiakovi, ktorý splnil povinnú školskú dochádzku, opakovať ročník, žiak prestáva byť žiakom strednej školy uplynutím posledného dňa školského roka príslušného ročníka.

## Článok 6

## Ukončenie a zanechanie štúdia

1. Ak žiak, ktorý splnil povinnú školskú dochádzku, chce zanechať štúdium, oznámi to písomne riaditeľovi školy; ak je žiak maloletý, písomné oznámenie podá jeho zákonný zástupca. Túto zmenu nahlási riaditeľ školy do centrálneho registra.
2. Žiak prestáva byť žiakom školy dňom nasledujúcim po dni, keď je riaditeľovi školy doručené oznámenie o zanechaní štúdia.

## Článok 7

## Štúdium v zahraničí

1. Riaditeľ školy môže po posúdení učebných plánov a po prerokovaní v pedagogickej rade povoliť žiakovi absolvovať časť štúdia na obdobnej škole v zahraničí.

## Článok 8

## Individuálny učebný plán

1. Vzdelávanie podľa individuálneho učebného plánu môže na žiadosť zákonného zástupcu žiaka alebo na základe žiadosti plnoletého žiaka povoliť riaditeľ školy.
2. Vzdelávanie podľa individuálneho učebného plánu môže riaditeľ školy povoliť žiakovi s nadaním alebo podľa závažných dôvodov, najmä tehotenstva a materstva. Individuálny učebný plán môže riaditeľ školy povoliť aj iným žiakom.
3. Súčasne s povolením vzdelávania podľa individuálneho učebného plánu dohodne riaditeľ školy so zákonným zástupcom žiaka alebo s plnoletým žiakom podmienky a organizáciu vzdelávania podľa individuálneho učebného plánu, ktoré musia byť v súlade so schváleným školským vzdelávacím programom a sú záväzné pre obe strany.
4. Individuálny učebný plán vypracuje škola v spolupráci s pedagogickými zamestnancami. Individuálny učebný plán schvaľuje riaditeľ školy.

#  TRETIA ČASŤ

# Práva a povinnosti žiaka

## Článok l

## Všeobecné práva a povinnosti žiaka

**A) Práva žiaka:**

1. Právo aktívne sa podieľať na práci v škole.
2. Právo byť volený do žiackych samospráv.
3. Právo na ochranu zdravia a bezpečnosti pri práci.
4. Právo na slobodu prejavu.
5. Právo na svoju česť a povesť.
6. Právo na komunikáciu  s pedagogickými a ostatnými zamestnancami školy v duchu zásad slušnosti, humanity, úcty k osobnosti a pochopenia.
7. Právo na odpočinok a voľný čas.
8. Právo na ochranu pred telesným alebo duševným násilím, urážkami, zneužívaním, zanedbávaním, trýznením alebo vykorisťovaním.
9. Právo odmietnuť práce, ktoré sú zdraviu škodlivé, nebezpečné alebo iným spôsobom škodiace zdravému vývinu žiaka.
10. Právo na poskytovanie poradenstva a služieb spojených s výchovou a vzdelávaním.
11. Právo na vyučovacích hodinách prezentovať svoje názory a klásť k danej téme otázky učiteľovi.
12. Právo na ústne zdôvodnenie hodnotenia jeho odpovedí, písomných prác a klasifikácie.
13. Právo na oznámenie termínu školských štvrťročných písomných prác, prostredníctvom plánu školských písomných prác.
14. Právo na ochranu pred drogami.
15. Právo na ochranu pred všetkými formami diskriminácie.
16. Právo na úctu k svojej osobe a na zabezpečenie ochrany proti fyzickému, psychickému a sexuálnemu násiliu.
17. Právo na dodržiavanie psycho-hygienických noriem.
18. Právo stravovať sa vo výdajnej školskej jedálni.
19. Právo na slobodu myslenia, svedomia a náboženstva.
20. Právo na neporušovanie Všeobecnej deklarácie ľudských práv a Dohovoru o právach dieťaťa prijatých a schválených OSN.
21. Právo na slobodnú voľbu voliteľných predmetov, podľa podmienok stanovených školou.
22. Právo na informácie týkajúce sa jeho osoby a jeho výchovno-vzdelávacích výsledkov.
23. Právo na predloženie návrhu riaditeľovi školy na komisionálne preskúšanie, ak má pochybnosti o správnosti klasifikácie.
24. Žiak so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám a na vytvorenie nevyhnutných podmienok, ktoré túto výchovu a vzdelávanie umožňujú.
25. Žiaci starší ako 18 rokov môžu delegovať na rodičov právo informovať sa o svojom správaní, prospechu a dochádzke.
26. Žiak má právo oznámiť závažný problém, ohrozenie, šikanovanie a podobne prostredníctvom:
* triedneho učiteľa, výchovnej poradkyne, zástupcov riaditeľa školy, riaditeľa školy,
* schránky umiestnenej vo vestibule školy žiackej školskej rade a sprostredkovane riaditeľovi školy.

**B) Povinnosti žiakov:**

1. Dochádzať do školy podľa rozvrhu hodín.
2. O skoršom odchode z vyučovania rozhoduje v odôvodnených prípadoch zástupca riaditeľa školy pre všeobecnovzdelávacie predmety. Rozhodnutia sú individuálne, na základe posúdenia vzdialenosti, nutnosti prestupovať, času odchodu dopravného prostriedku a početnosti spojov. Návrh predkladá triedny učiteľ.
3. Osvojovať si vedomosti a zručnosti a získavať návyky poskytované školou.
4. Osvojovať si zásady vlastenectva, humanity, demokracie a správať sa podľa nich.
5. Nepoužívať majetok spolužiakov bez ich vedomia.
6. Plniť pokyny pedagógov a iných zamestnancov školy, správať sa v škole a mimo nej tak, aby robili česť škole, rodičom a sebe.
7. Spolupracovať s pedagógmi a spolužiakmi.
8. Riadiť sa dobrými radami rodičov.
9. Správať sa v duchu zásad projektu Škola podporujúca zdravie. Chrániť vlastné zdravie i zdravie iných, dbať na čistotu a poriadok, pomáhať pri udržiavaní poriadku v škole i jej okolí.
10. Správať sa podľa poznatkov získaných na prednáškach zameraných na výchovu k manželstvu a rodičovstvu, na boj proti drogám a na ochranu životného prostredia.
11. V školskej budove a na akciách školy sa správať spoločensky. Zdržať sa akéhokoľvek prejavu diskriminácie, rasizmu, xenofóbie, antisemitizmu a ostatných foriem intolerancie.
12. Hlásiť triednemu učiteľovi zmeny osobných údajov.
13. Oznámiť termín rodičovského združenia svojim zákonným zástupcom.
14. Zdravením preukazovať úctu zamestnancom školy.
15. Požiadavky na riaditeľa školy a jeho zástupcov vybavovať spravidla cez triednych učiteľov.
16. Správať sa podľa pravidiel, ktoré určujú zásady správania sa v jednotlivých odborných učebniach a telocvičných priestoroch.
17. Vypnúť mobilný telefón pred začiatkom vyučovacej hodiny a nepoužívať mobilný telefón počas vyučovacej hodiny ani ako kalkulačku.
18. Stratu učebnice nahradiť jej fotokópiou.
19. Chrániť majetok školy, spolužiakov a vlastný. Starať sa o poriadok v triede. Obliekať si do školy odev, ktorý nepoškodzuje nábytok, hlavne stoličky /cvoky, zipsy/.

**Článok 2**

##### **Žiakom je zakázané**

##### **Dôležité upozornenie**

## Na zabezpečenie ochrany života a zdravia žiakov, ochrany majetku školy a majetku žiakov, rešpektujúc právne normy Slovenskej republiky, je nevyhnutné nepovoliť žiakom niektoré činnosti. V tejto časti sú uvedené zakázané činnosti pre žiakov, ktoré nie sú uvedené v predchádzajúcich článkoch.

1. Fajčiť v priestoroch školy a pri akciách organizovaných školou, aj keď má žiak viac ako 18 rokov.
2. Prinášať do školy alkoholické nápoje a iné zdraviu škodlivé látky, používať ich v škole alebo pri činnostiach organizovaných školou.
3. Prinášať do školy alebo na činnosti organizované školou veci ohrozujúce život a zdravie a veci, ktoré by mohli rozptyľovať pozornosť žiakov pri vyučovaní.
4. Prinášať do školy drahé šperky, väčšie sumy peňazí a iné predmety nesúvisiace s vyučovaním, za ich stratu škola nezodpovedá.
5. Kresliť a iným spôsobom „skrášľovať" lavice, steny, skrinky a pod.
6. Pripínať na steny a dvere plagáty.
7. Vykláňať sa z okien a sadať si na okná, sadať si na lavice a zábradlie.
8. Sadať si za a na katedru.
9. Zabávať sa s hracími kartami, hrať hazardné hry.
10. Odchádzať v priebehu vyučovania a prestávok zo školy bez vedomia učiteľa.
11. Opierať sa o steny, radiátory, vykladať nohy na radiátorové trúbky.
12. Pohybovať sa po schodoch a chodbách behom.
13. Vulgárne sa vyjadrovať.
14. Na písomných prácach a odpovediach pred tabuľou si pomáhať nepovoleným spôsobom.
15. Počas vyučovacích hodín jesť, piť a žuť žuvačku.
16. Hádzať predmety (neplatí na hodinách TSV) v priestoroch školy.
17. Lepiť žuvačky na nábytok školy.
18. Pripájať akýkoľvek prístroj do elektrickej siete školy.
19. Používať mobilný telefón počas vyučovania.

## Článok 3

##### **Žiacka samospráva**

1. Žiacke samosprávne orgány školy sa riadia vlastnými stanovami a sú zriaďované na úrovni triedy a školy. V zmysle ustanovenia § 26 zákona NR SR č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov.
2. Kolektív triedy si volí predsedu a výbor triedy.
3. Predseda triedy je zároveň hovorcom triedy, prenáša na triedneho učiteľa postoje žiakov triedy.
4. Žiacku radu Obchodnej akadémie Milana Hodžu Trenčín tvoria proporcionálne volení zástupcovia jednotlivých tried.
5. Počet členov žiackej rady môže byť maximálne 11.
6. Činnosť žiackej rady riadi predseda, volený členmi žiackej rady.
7. Zástupcovia rady prenášajú na riaditeľstvo školy svoje podnety, návrhy, žiadosti, sťažnosti a podobne.
8. Kontakt medzi žiackymi orgánmi a vedením školy zabezpečuje zástupkyňa riaditeľa Obchodnej akadémie Milana Hodžu Trenčín pre odborné predmety.

# ŠTVRTÁ ČASŤ

# Práva a povinnosti zákonného zástupcu /rodiča/

**Článok 1**

##### **Práva a povinnosti zákonného zástupcu /rodiča/**

1. **Práva zákonného zástupcu**
2. Žiadať od školy, aby ich dieťa bolo vzdelávané v súlade so súčasným poznaním sveta a v súlade so štátnym vzdelávacím programom a následne so školským vzdelávacím programom a podľa zákonov SR.
3. Oboznámiť sa s výchovno-vzdelávacím programom školy a školským poriadkom.
4. Stretnúť sa s učiteľom svojho dieťaťa po telefonickom dohovore termínu.
5. Zúčastňovať sa rodičovských schôdzok organizovaných rodičovským združení školy.
6. Byť prítomný na komisionálnej skúške svojho dieťaťa, po predchádzajúcom súhlase riaditeľa školy.
7. Vyjadrovať sa k výchovno-vzdelávaciemu programu školy prostredníctvom rady školy a radou rodičov.
8. Zúčastňovať sa rodičovských združení organizovaných školou.
9. Byť informovaný:
	1. o výchovno-vzdelávacích výsledkoch dieťaťa prostredníctvom Internetu prípadne triedneho učiteľa,
	2. o porušovaní školského poriadku žiakom,
	3. o dochádzke žiaka do školy.
10. **Povinnosti zákonného zástupcu**
11. Vytvoriť pre dieťa podmienky na prípravu na výchovu a vzdelávanie v škole a na plnenie školských povinností.
12. Informovať triedneho učiteľa o zmene zdravotnej spôsobilosti dieťaťa.
13. Posielať dieťa pravidelne do školy.
14. V prípade neprítomnosti žiaka ohlásiť jeho neprítomnosť v škole.
15. Podpísať žiakovi ospravedlnenie z dôvodu neprítomnosti v škole aj pod pečiatku ošetrujúceho lekára.
16. Sledovať vyučovacie výsledky žiaka v agende školy (Internet).
17. Spolupracovať s triednym učiteľom a vedením školy pri zistení porušovania školského poriadku zo strany žiaka.
18. Nahradiť škodu, ktorú žiak úmyselne spôsobil.

# PIATA ČASŤ

# Pravidlá správania sa žiakov

**Článok 1**

##### **Správanie sa počas vyučovania**

### Žiaci sú povinní:

1. Dodržiavať vyučovací režim, po zazvonení na hodinu sedieť na svojom mieste.
2. Byť v škole vhodne a čisto oblečení a upravení. V prípade, že žiak na prezutie používa tenisky, musia byť tieto s bledou podrážkou určené do haly. Žiak nesmie používať v škole obuv určenú na vonkajšie použitie.
3. Šetriť školské zariadenie, chrániť ho pred poškodením a hospodárne zaobchádzať s učebnicami a učebnými pomôckami.
4. Postaviť sa na začiatku a na konci vyučovacej hodiny pri príchode vyučujúceho do triedy a odchode vyučujúceho z triedy, pri vstupe a odchode inej dospelej osoby do a z triedy.
5. Ospravedlniť sa vyučujúcemu na začiatku vyučovacej hodiny v prípade, že si žiak nesplnil niektorú z povinností.
6. Na vyučovacej hodine sa správať disciplinovane, spolupracovať s vyučujúcim a spolužiakmi, dodržiavať pokyny učiteľa.
7. Dodržiavať zasadací poriadok, ktorý určí triedny učiteľ, pri delení na skupiny zasadací poriadok určí vyučujúci.
8. Z triedy odísť len so súhlasom vyučujúceho.
9. Pri odchode zo školy a príchode do školy v priebehu vyučovania zapísať sa do zošita na vrátnici.
10. Počas praxe, LVVK, kurzu a cvičení ochrany života a zdravia, exkurzií, brigád, výletov a iných školských akcií sa na žiakov v plnom rozsahu vzťahujú školské predpisy a pred každou školskou akciou musia byť žiaci poučení o bezpečnostných opatreniach zodpovedným vyučujúcim.
11. Po skončení vyučovania upratať svoju lavicu a jej okolie, vyložiť stoličky na lavicu.

**Článok 2**

##### **Správanie sa pred vyučovaním a počas prestávok**

1. Prestávky medzi vyučovacími hodinami využívajú žiaci na prípravu na ďalšiu vyučovaciu hodinu, na odpočinok a na občerstveniu.
2. Žiak prichádza do budovy najneskôr o 7.50 hod., resp. 10 minút pred začiatkom vyučovania. Dochádzajúci žiaci prichádzajú do školy po príchode autobusu/vlaku do Trenčína.
3. Žiaci do budovy vchádzajú a zároveň z nej vychádzajú bočným vchodom. Pri vstupe do budovy si žiaci očistia obuv a odev /voda, sneh, blato/,vyzujú sa, obuv si odložia do skriniek na topánky v suteréne školy a prezutí vchádzajú do tried. Na odloženie odevu im slúžia šatníkové skrinky.
4. Po chodbách a schodoch chodia žiaci vpravo, krokom.
5. Odôvodnené návštevy žiakov sprostredkuje vrátnik počas prestávky /rodinné návštevy/.
6. Počas prestávok žiak dodržiava pokyny pedagogického dozoru.
7. Pri prejavoch sympatií a lásky žiaci zachovávajú diskrétnosť.
8. Odpadky, vrátane žuvačiek, žiak slušne vhodí do odpadkového koša.
9. Straty a krádeže osobných vecí žiak okamžite hlási vyučujúcemu na hodine, na ktorej k udalosti prišlo a triednemu učiteľovi, prípadne zástupcovi triedneho učiteľa.

**Článok 3**

##### **Opatrenia proti šíreniu drog**

1. Žiakom je zakázané donášať do školy alkohol, alkoholické nápoje a drogy.
2. Žiaci sú povinní zúčastňovať sa prednášok a besied s protidrogovou tematikou.
3. Žiak, ponúkajúci inému žiakovi drogy bude vylúčený zo štúdia.

## Žiakovi fajčiacemu alebo konzumujúcemu alkoholické nápoje v škole alebo na akciách školy bude udelené pokarhanie riaditeľom školy, prípadne znížená známka zo správania. Pri opakovaní priestupku sa bude voči žiakovi postupovať tvrdšie.

## Článok 4

##### **Pravidlá ospravedlňovania žiakov z dôvodov neprítomnosti v škole**

1. Neprítomnosť dieťaťa ospravedlňuje zákonný zástupca písomnou formou v slovníčku a žiak ju predkladá triednemu učiteľovi.
2. Ak sa neplnoletý žiak nemôže zúčastniť na vyučovaní z vopred známych dôvodov, požiada rodič alebo iný zákonný zástupca žiaka triedneho učiteľa o uvoľnenie z vyučovania osobne, listom, telefonátom, SMS, mailom, prostredníctvom programu aSc Agenda. O uvoľnenie z jednej hodiny požiada žiak učiteľa a z jedného dňa triedneho učiteľa.
3. O uvoľnenie z vyučovania z vopred známych dôvodov na viac ako jeden deň, môže žiak alebo jeho zákonný zástupca požiadať písomne riaditeľa školy.
4. Ak sa neplnoletý žiak nemôže zúčastniť na vyučovaní z nepredvídateľných dôvodov /napr. choroba/, rodič alebo iný zákonný zástupca je povinný do dvoch dní oznámiť triednemu učiteľovi dôvod neprítomnosti. Formu oznámenia určí triedny učiteľ na triednom rodičovskom združení /mail, SMS, telefón, osobne, list/.
5. V prípade neprítomnosti triedneho učiteľa žiak oznámi dôvod neprítomnosti zástupcovi triedneho učiteľa.
6. Po návrate na vyučovanie je žiak povinný predložiť do dvoch dní triednemu učiteľovi ospravedlnenie podpísané rodičom alebo iným zákonným zástupcom.
7. Uvoľniť z vyučovania môže žiaka i rodič, a to jedenkrát za štvrťrok, maximálne na jeden deň. Ak neprítomnosť žiaka pre chorobu trvá dlhšie ako jeden vyučovací deň, predloží žiak potvrdenie od lekára.
8. Neprítomnosť z dôvodu návštevy lekára doloží žiak potvrdením od lekára, podpísaným tiež rodičom alebo zákonným zástupcom.
9. Neprítomnosť žiačky pre tehotenstvo a materstvo sa ospravedlňuje rovnako ako neprítomnosť pre chorobu.
10. Plnoletý žiak /starší ako 18 rokov/ sa ospravedlňuje sám.

## Článok 5

##### **Stravovanie sa žiakov**

1. Žiaci môžu chodiť na obed len v určenom čase.
2. Žiak sa môže stravovať so súhlasom suplujúceho vyučujúceho cez suplovanú hodinu.
3. Žiak dodržiava pokyny pedagogického dozoru v školskej jedálni.

**Článok 6**

##### **Pravidlá správania sa žiakov v odborných učebniach**

V odborných učebniach sú umiestnené počítače s príslušenstvom.

Ide o majetok školy získaný z mimorozpočtových prostriedkov školy, hlavne od rodičovského združenia, s vysokou obstarávacou cenou.

Z týchto dôvodov je žiak povinný dodržiavať nasledovné pokyny:

1. Do miestností vstupovať len v sprievode vyučujúceho.
2. Od žiaka sa vyžaduje ohľaduplné užívanie technického zariadenia.
3. Použitie systémového média sa považuje za úmyselné poškodzovanie majetku školy.
4. V týchto miestnostiach je prísne zakázané:

a) dotýkať sa zásuviek rukami alebo predmetmi /platí v celej budove školy/,

b) manipulovať s káblami,

c) vstupovať do týchto miestností neprezutý,

d) konzumovať v miestnostiach jedlo a nápoje,

e) vkladať do počítačov diskety, USB flash disky, okrem školských, ktoré sa vkladajú do PC pod dozorom učiteľa,

f) meniť nastavenie počítačových programov bez vedomia vyučujúceho,

g) prenášať, otáčať a inak manipulovať s počítačmi a ostatným zariadením.

## Článok 7

##### **Používanie osobných vecí žiakov**

1. Na odkladanie osobných vecí slúžia skrinky na topánky a šatníky, ktoré boli zakúpené z prostriedkov rodičovského združenia a uľahčujú žiakom manipuláciu s učebnými pomôckami, telocvičným úborom, šatstvom a topánkami. Súčasne slúžia na zlepšenie estetických, bezpečnostných a hygienických podmienok na škole.
2. Pri využívaní šatníkov a skriniek na topánky je zakázané:
3. vkladať mokrú, zasneženú a znečistenú obuv a odev do skriniek,
4. chytať skrinky špinavými, prípadne mastnými alebo mokrý­mi rukami,
5. lepiť alebo iným spôsobom pripevňovať akýkoľvek predmet /samolepka, výstrižky, plagáty, rozvrhy hodín a pod./ z vonkajšej aj vnútornej strany skriniek,
6. manipulovať s cudzími skrinkami,
7. skladovať potraviny,
8. vkladať do skrinky osobné veci uvedené v článku 8 tejto časti.
9. Pri využívaní šatníkov a skriniek na topánky je žiak povinný:

a) kvôli odsávaniu vlhkosti umiestniť na dno skrinky na topánky novinový pa­pier vo viacerých vrstvách,

b) zaobchádzať so skrinkou maximálne šetrne, /neskúšať, čo skrinka vydrží/,

c) udržiavať skrinku v čistote,

d) zabezpečiť ochranu kľúčov pred krádežou a stratou, prípadné straty hlásiť triednemu učiteľovi,

e) na konci školského roka odniesť všetky veci zo skrinky domov, skrinku vyčistiť a kľúče odovzdať triednemu učiteľovi.

1. Za stav zodpovedajú užívatelia skrinky. Akékoľvek poškodenie skrinky uhradia užívatelia, a to uvedením do pôvodného stavu alebo uhradením hodnoty poškodenej skrinky na účet rodičovského združenia. Hodnota skrinky na topánky je 15,- a šatníka 40,-.
2. Telocvičný úbor si žiaci môžu nechať v škole počas pracovných dní a počas víkendu si ho berú domov oprať.
3. Triedni učitelia robia pravidelné mesačné kontroly skriniek.

## Článok 8

##### **Používanie mobilných telefónov a iných osobných veci nepotrebných na vyučovanie**

1. Žiakom je zakázané nosiť v priestoroch školy akúkoľvek pokrývku hlavy, výnimku povoľuje riaditeľ školy.
2. Za stratu osobných vecí, ktoré nie sú potrebné na vyučovanie /mobilné telefóny, predmety z drahých kovov, vyššie sumy peňazí, hodinky a pod./, škola nezodpovedá. Ak žiak tieto predmety do školy donesie a pou­žíva, berie na seba zodpovednosť za ich stratu.
3. Pri používaní osobných vecí nepotrebných k vyučovaniu žiak dodržuje tieto zásady:
	1. akákoľvek manipulácia s mobilnými telefónmi a osobnými vecami je počas vyučovacej hodiny zakázaná, výnimku povoľuje učiteľ,
	2. žiak je povinný vypnúť mobilný telefón pred začiatkom vyučovacej hodiny,
	3. žiak je povinný mať osobné veci /mobilné telefóny, predmety z drahých kovov, vyššie sumy peňazí, hodinky a pod./ neustále pri sebe, nesmie ich odložiť do šatníka alebo skrinky na topánky,
	4. za bicykle žiakov zaparkované v škole a jej okolí zodpovedá majiteľ bicykla.

**Článok 9**

##### **Povinnosti týždenníkov**

Triedny učiteľ určí na každý týždeň školského roku dvoch žiakov, každého z inej skupiny, ktorí plnia funkciu týždenníkov. Zoznam týždenníkov je umiestnený na nástenke triedy.

1. Týždenníci zodpovedajú:
	1. za dodržiavanie režimu dňa triedy,
	2. za poriadok v triede,
	3. za polievanie kvetín v triede.
2. Po ukončení vyučovania skontrolujú vyloženie stoličiek na lavice v triede a za chýbajúcich žiakov stoličky vyložia na lavice.
3. Pred každou vyučovacou hodinou pripravia tabuľu. Keramická tabuľa sa zotiera stierkou na tabuľu. Žiaci nemôžu používať na keramickú tabuľu predmety, ktoré by ju mohli poškriabať alebo iným spôsobom poškodiť. Na tabuľu sa píše len fixkami na to určenými. Každá trieda zodpovedá za svoju tabuľu a v prípade zisteného poškodenia to treba ihneď ohlásiť triednemu učiteľovi.
4. Ak nie sú určení učiteľom iní žiaci, prinášajú na hodinu učebné pomôcky.
5. V prípade, že vyučujúci nepríde na hodinu 10 minút po zvonení, ohlásia neprítomnosť vyučujúceho vedeniu školy.
6. Na seminároch, cvičeniach a konverzáciách určuje týždenníkov vyučujúci.
7. Hlásia chýbajúcich žiakov na začiatku vyučovacej hodiny.

# ŠIESTA ČASŤ

# Opatrenia vo výchove

**Článok 1**

##### **Pochvaly a iné ocenenia**

1. Za vzorné správanie, za vzorné plnenie si povinností alebo za statočný čin možno žiakovi udeliť pochvalu alebo iné ocenenie.
2. Pochvala alebo iné ocenenie sa udeľuje spravidla na zhromaždení triedy alebo školy.
3. Pochvala po prerokovaní na pedagogickej rade môže byť udelená:
	1. triednym učiteľom,
	2. riaditeľom školy,
	3. zástupcom štátnej správy alebo samosprávy.
4. Pochvaly žiakom sú udeľované za:
	1. mimoriadne aktívny prístup k školským povinnostiam,
	2. vzornú dochádzku do školy,
	3. vzornú reprezentáciu školy na súťažiach a spoločenských podujatiach.

**Článok 2**

##### **Opatrenia na posilnenie disciplíny žiakov**

1. Žiakom podľa závažnosti previnenia proti školskému poriadku možno udeliť niektoré z týchto opatrení:
2. napomenutie od triedneho učiteľa,
3. pokarhanie od triedneho učiteľa,
4. pokarhanie od riaditeľa školy,
5. ak žiak splnil povinnú školskú dochádzku a je problematickým žiakom /napr. sústavne porušuje školský poriadok/, môže mu riaditeľ po prerokovaní pedagogickou radou uložiť podmienečné vylúčenie zo štúdia alebo vylúčenie zo štúdia,
6. znížená známka zo správania sa udeľuje žiakovi po prerokovaní na pedagogickej rade pri obzvlášť závažných porušeniach školského poriadku a pri opakovaných porušeniach školského poriadku.
7. Výchovné opatrenia udelené neplnoletým žiakom sa oznamujú ich zákonným zástupcom.
8. Za krádež bude žiakovi udelené podmienečné vylúčenie zo štúdia.
9. Ak žiak svojím správaním a agresivitou ohrozuje bezpečnosť a zdravie ostatných účastníkov výchovy a vzdelávania alebo narúša výchovu a vzdelávanie do takej miery, že znemožňuje ostatným činnosť, bude umiestnený do samostatnej miestnosti za prítomnosti pedagogického zamestnanca a riaditeľ privolá zákonného zástupcu, prípadne zdravotnú pomoc, policajný zbor. O dôvodoch a priebehu ochranného opatrenia riaditeľ školy vyhotoví záznam.
10. V rozhodnutí o uložení podmienečného vylúčenia určí riaditeľ skúšobnú lehotu, a to najdlhšie na jeden rok. Ak sa podmienečne vylúčený žiak v skúšobnej lehote osvedčil, riaditeľ upustí od vylúčenia. Ak sa žiak v tejto lehote dopustí ďalšieho závažného previnenia, riaditeľ žiaka vylúči.
11. Ak poruší školský poriadok kolektív triedy, stratí trieda nárok na výlety a podobne.

**Článok 3**

##### **Postup pri udeľovaní výchovných opatrení**

1. Pri určení výchovného opatrenia sa berie do úvahy:
	1. stupeň závažnosti,
	2. spôsob porušenia povinnosti žiaka (úmyselne/neúmyselne),
	3. postoj žiaka a rodičov k vykonanému skutku,
	4. ochota napraviť spôsobenú škodu,
	5. opakovanie porušení školského poriadku,
	6. priznanie sa ku skutku.
2. Návrh na udelenie výchovného opatrenia prednáša spravidla triedny učiteľ na pedagogickej rade.
3. Výchovné opatrenie udeľuje vo svojom rozhodnutí riaditeľ školy. Opatrenie vo výchove udelené, resp. uložené neplnoletému žiakovi oznamuje riaditeľ zákonnému zástupcovi žiaka písomne.
4. Žiakovi je možné uložiť opatrenia vo výchove po prerokovaní na pedagogickej rade do dvoch mesiacov odo dňa, keď sa o previnení žiaka dozvedel pedagogický zamestnanec školy, najneskôr však do jedného roka odo dňa, keď sa žiak previnenia dopustil. Za jedno previnenie sa ukladá len jedno opatrenie vo výchove.

**Článok 4**

##### **Hodnotenie a klasifikácia správania**

1. Klasifikáciu správania žiaka navrhuje triedny učiteľ po prerokovaní s učiteľmi a schvaľuje riaditeľ po prerokovaní v pedagogickej rade.
2. Pri hodnotení a klasifikácii správania žiaka sa zohľadňuje plnenie ustanovení školského poriadku a ďalších vnútorných predpisov školy a dodržiavanie stanovených pravidiel správania, ľudských práv a práv dieťaťa, dodržiavanie mravných zásad správania sa v škole a na verejnosti počas aktivít súvisiacich so štúdiom na strednej škole. Pri klasifikácii správania sa v jednotlivých prípadoch prihliada na zdravotný stav žiaka. Správanie žiaka sa klasifikuje podľa kritérií uvedených v odsekoch 3 až 7.
3. Stupňom 1 – veľmi dobré sa žiak klasifikuje, ak dodržiava ustanovenia školského poriadku a ďalších vnútorných predpisov školy a riadi sa nimi. Dodržiava morálne zásady a pravidlá spolunažívania v kolektíve a vo vzťahu k učiteľom. Ojedinele sa môže dopustiť menej závažných previnení.
4. Stupňom 2 – uspokojivé sa žiak klasifikuje, ak jeho správanie je v súlade s ustanoveniami školského poriadku a ustanoveniami ďalších vnútorných predpisov školy, morálnymi zásadami a pravidlami spolunažívania vzhľadom na spolužiakov a učiteľov. Žiak sa dopustí závažnejšieho priestupku alebo sa opakovane dopúšťa menej závažných priestupkov voči ustanoveniu školského poriadku.
5. Stupňom 3 – menej uspokojivé sa žiak klasifikuje, ak sa dopustí závažného priestupku voči školskému poriadku a voči ďalším vnútorným predpisom školy alebo sa aj po udelení druhého stupňa klasifikácie správania dopúšťa závažnejších priestupkov voči morálnym zásadám a pravidlám spolunažívania, porušuje ľudské práva spolužiakov, pedagogických zamestnancov alebo ďalších osôb.
6. Stupňom 4 – neuspokojivé sa žiak klasifikuje, ak jeho správanie je v rozpore s ustanoveniami školského poriadku a s ustanoveniami ďalších vnútorných predpisov školy, s právnymi a etickými normami spoločnosti, výrazne porušuje ľudské práva spolužiakov, pedagogických zamestnancov alebo ďalších osôb. Dopustí sa závažných previnení, ktorými vážne ohrozuje výchovu ostatných žiakov. Zámerne narúša činnosť žiackeho kolektívu.
7. Klasifikácia správania žiaka sa zaznamenáva do katalógového listu žiaka.

# SIEDMA ČASŤ

# Záverečné ustanovenia

### Od 1. 9. 2016 sa ruší školský poriadok z 3. 9. 2012. Školský poriadok bol prerokovaný s orgánmi školskej samosprávy na žiackej rade školy 27. 6. 2016, na pedagogickej rade 30. 8. 2016 a na rade školy 25. 5. 2016.

 Ing. Ľubomír Jandík

 riaditeľ školy

**OBSAH**

**PRVÁ ČASŤ Základné ustanovenia............................................................................................ 1**

1. Právny rámec ............................................................................................................. 1
2. Účel školského poriadku ............................................................................................ 1

**DRUHÁ ČASŤ Organizácia školského roku a vyučovania................................................. 1**

1. Organizácia školského roku ...................................................................................... 1
2. Organizácia vyučovania............................................................................................. 2
3. Prestup........................................................................................................................ 3
4. Prerušenie štúdia.......................................................................................................... 3
5. Opakovanie ročníka..................................................................................................... 3
6. Ukončenie a zanechanie štúdia..................................................................................... 3
7. Štúdium v zahraničí........................................................................................................... 4
8. Individuálny učebný plán.................................................................................................. 4

**TRETIA ČASŤ Práva a povinnosti žiaka.................................................................................... 4**

1. Všeobecné práva a povinnosti žiaka.............................................................................. 4
	1. Práva žiaka...................................................................................................... 4
	2. Povinnosti žiaka............................................................................................. 5
2. Žiakom je zakázané.......................................................................................................... 6
3. Žiacka samospráva.......................................................................................................... 7

**ŠTVRTÁ ČASŤ Práva a povinnosti zákonného zástupcu /rodiča/........................................... 7**

1. Práva a povinnosti zákonného zástupcu /rodiča/.......................................................... 7
	1. Práva zákonného zástupcu............................................................................. 7
	2. Povinnosti zákonného zástupcu..................................................................... 8

**PIATA ČASŤ Pravidlá správania sa žiakov.............................................................................. 8**

1. Správanie sa počas vyučovania....................................................................... 8
2. Správanie sa pred vyučovaním a počas prestávok.......................................... 9
3. Opatrenia proti šíreniu drog............................................................................ 9
4. Pravidlá ospravedlňovania sa žiakov z dôvodov neprítomnosti v škole......... 9
5. Stravovanie sa žiakov...................................................................................... 10
6. Pravidlá správania sa v odborných učebniach................................................ 10
7. Používanie osobných vecí žiakov................................................................... 11
8. Používanie mobilných telefónov a iných osobných veci nepotrebných

 na vyučovanie................................................................................................. 11

1. Povinnosti týždenníkov.................................................................................. 12

**ŠIESTA ČASŤ Opatrenia vo výchove............................................................................... 12**

1. Pochvaly a iné ocenenia....................................................................................... 12
2. Opatrenia na posilnenie disciplíny žiakov............................................................ 13
3. Postup pri udeľovaní výchovných opatrení.......................................................... 13
4. Hodnotenie a klasifikácia správania..................................................................... 14

**SIEDMA ČASŤ Záverečné ustanovenia.............................................................................. 14**